VENDIM 
Nr. 114, datë 14.5.2018

MBI LICENCIMIN E SHOQËRISË “SEMAN2SUN” SHPK, NË AKTIVITETIN E PRODHIMIT TË ENERGJISË ELEKTRIKE NGA CENTRALI FOTOVOLTAIK SEMAN-2, SHEQ, MARINAS, FIER, ME FUQI TË INSTALUAR 2000 kw

Në mbështetje të neneve 16 dhe 37, pika 2, germa “a” të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “a”; të nenit 5, pika 1, germa “a” dhe të nenit 13 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e bordit të ERE-s nr. 109, datë 29.6.2016; të nenit 15 të “Rregullores së organizimin, funksionimin dhe procedurave të ERE-s”, miratuar me vendimin e bordit nr. 96, datë 17.6.2016, bordi i ERE-s, në mbledhjen e tij të datës 14.5.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut, mbi licencimin e shoqërisë “Seman2Sun” sh.p.k., në aktivitetin e prodhimit të energjisë elektrike nga centrali fotovoltaik Seman-2, Sheq, Marinas, Fier, me kapacitet të instaluar 2000 kw,
konstatoi se: 
- Me shkresën nr. 309 prot., datë 11.4.2018, shoqëria “Seman2Sun” sh.p.k. ka paraqitur kërkesë për t’u pajisur me licencë për prodhimin e energjisë elektrike nga centrali fotovoltaik Seman-2, Sheq, Marinas, Fier, me kapacitet të instaluar 2000 kw.
- Ministria e Infrastrukturës dhe Energjisë, me shkresën, nr. 3888/2, datë 29.12.2017, ka dhënë miratimin përfundimtar për ndërtimin e burimit të ri gjenerues të energjisë elektrike fotovoltaike, në zonën Sheq, Marinas, Seman, Fier.
- ERE, me vendimin nr. 94, datë 20.4.2018, filloi procedurën për licencimin e shoqërisë “Seman2Sun” sh.p.k., në aktivitetin e prodhimit të energjisë elektrike nga centrali fotovoltaik Seman-2, me kapacitet të instaluar 2000 kw.
- Në vijim të vendimit të sipërcituar, me shkresën nr. 55/23 prot., datë 20.4.2018, u publikua njoftimi në median e shkruar dhe me mbarimin e afateve të publikimit rezulton se nuk ka asnjë ankesë apo objeksion nga palë të interesuara.
- Gjithashtu, ERE, me shkresën nr. 309/1 prot., datë 26.4.2018, i ka kërkuar subjektit të plotësojë dokumentacionin e munguar në aplikim, për sa i përket oponencës teknike të projektit të zbatimit dhe dokumente që vërtetojnë aftësinë ose mbështetjen financiare.
- Me shkresën nr. datë 10.5.2018, subjekti ka paraqitur në ERE dokumentacionin e munguar si më poshtë: 
- Oponencë teknike e datës 26.4.2018 nga “GR Albania”, kompani e licencuar në këtë fushë.
- Konfirmim nga Banka Credins nr. 453 prot., datë 8.5.2018, nga rezulton gjendja e depozitave.
- Pas këtij plotësimi, rezulton se aplikimi i shoqërisë “Seman2Sun” sh.p.k., plotëson tërësisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë:
- Formati i aplikimit (neni 9, pika 1, germat “a”, “b” dhe “c”) është plotësuar në mënyrë korrekte.
- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “e”, “f”, “g”) është plotësuar në mënyrë korrekte.
- Dokumentacioni financiar dhe fiskal (neni 9, pika 3, germat “a”, “b”, “c”, “d”) është plotësuar në mënyrë korrekte.
- Dokumentacionit tekniko-ekonomik (neni 9, pikat 4.4.1, 4.4.2, 4.4.3, 4.4.4 dhe 4.4.5) është plotësuar në mënyrë korrekte.
Për gjithë sa më sipër, bordi i ERE-s

VENDOSI:

1. Të licencojë shoqërinë “Seman2Sun” sh.p.k., në aktivitetin e prodhimit të energjisë elektrike nga centrali fotovoltaik Seman-2, Sheq, Marinas, Fier me kapacitet të instaluar 2000 kw, për një afat 20-vjeçar.
2. Ngarkohet Drejtoria e Licencimit dhe e Monitorimit të Tregut të njoftojë aplikuesin për vendimin e Bordit të Komisionerëve të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

